## Ivace+i Energia destinarà 1,26 milions d’euros als municipis de les zones eòliques de l’Alt Palància

*** El Fons de Compensació té com a objectiu que tots els municipis que, d’alguna manera, estan inclosos en el Pla Eòlic es vegen beneficiats
* Podran presentar els seus projectes a Ivace+i fins al pròxim 26 de juliol**

La Conselleria d’Innovació, Indústria, Comerç i Turisme, que dirigix la consellera Nuria Montes, ha obert la convocatòria del Fons de Compensació del Pla Eòlic 2024, que destinarà enguany un total d’1,26 milions d’euros entre els municipis de la zona eòlica 6, situada a l’Alt Palància.

Esta quantitat es correspon amb el cànon que els promotors d’esta zona del Pla Eòlic han realitzat a Ivace+i Energia i la seua finalitat és que tots els municipis que d’alguna forma estan inclosos en el Pla Eòlic es vegen beneficiats i no solament aquells en els quals s’han construït parcs eòlics.

La zona 6 està composta per un total de sis parcs, situats en la comarca castellonenca de l’Alt Palància, que aporten una potència pròxima als 200 megawatts.

Així, el parc El Mazorral/Cerro Rajola té una potència de 32,3 megawatts i els parcs eòlics Alto Palancia I, II i III sumen un total de 104 megawatts. A estos parcs cal afegir Alto Casillas I i II, amb 30 megawatts cada un.

El Fons de Compensació preveu subvencions econòmiques per als municipis on s’està desenvolupant el Pla Eòlic amb l’objectiu de contribuir a revitalitzar les zones d’interior. El termini per a presentar els projectes es prolongarà fins al pròxim 26 de juliol de 2024.

**Distribució dels fons**

A través del Fons de Compensació, Ivace+i Energia subvenciona cada any els projectes presentats per les corporacions locals que suposen la millora les infraestructures rurals i de servicis.

En la distribució dels fons tenen prioritat en primer lloc els municipis que no allotgen parcs però sí que allotgen infraestructures d’evacuació de l’energia elèctrica que s’hi genera, com ara línies elèctriques i subestacions. En segon lloc, els que no allotgen parcs, però estos parcs sí que siguen visibles des del municipi.

En tercer lloc, aquells que sense allotjar parcs sí que tenen infraestructures d’obra nova o ampliació de camins d’accés als parcs i en últim lloc es valoraran els municipis que sí que allotgen parcs, ja que estos municipis ja perceben ingressos per llicència d’activitats, imposat de béns immobles, etc.

Dins d’este apartat figuren els projectes de millora de camins rurals, de la xarxa viària rural d’accés pedanies, caserius, masies..., projectes d’electrificació rural en granges, alqueries i en general edificacions aïllades, així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta mena d’energies com l’organització d’accions de divulgació com tallers, cursos, fòrums xarres, etc. A més, també es donarà suport econòmic a tots aquells projectes que incidisquen en una millora de les condicions socioeconòmiques dels municipis.

Fecha: 14/07/2024